Schaan, 21. junij 2021

Sporočilo za medije: letna strokovna konferenca CIPRE v Bielli/I, alpskem mestu leta 2021

Mesto, podeželje in gore v ravnovesju

**Gorski gozdovi, ki nas varujejo pred plazovi in čistijo zrak, ki ga dihamo, reke in planinski pašniki, ki nas oskrbujejo s pitno vodo, energijo ali hrano – CIPRA vabi vse, ki jih zanimajo tovrstna in podobna vprašanja, da se ji pridružijo na letni strokovni konferenci, ki bo odlična priložnost za razpravo o koristnosti in dragocenosti narave v alpskem prostoru. Konferenca bo potekala od 1. do 3. julija 2021 v Bielli/I, alpskem mestu leta 2021.**

Izviri, iz katerih vre čista pitna voda. Drevesa, ki skrbijo za ugodno mikroklimo. Ali pogled na pokrajino, ki spodbuja k sanjarjenju – vse te dobrine in storitve so zajete v pojmu »ekosistemske storitve«. A kako izboljšati izmenjavo med gorskimi območji, kjer se storitve proizvajajo, in urbanimi območji, ki imajo od tega korist? Kakšno vlogo imata pri tem regionalna in transnacionalna okoljska politika, kakšno evropski zeleni dogovor? Kako lahko te procese oblikujemo participativno in tako, da bodo čim bliže državljanom? Odgovore na vsa navedena vprašanja bo iskala letna strokovna konferenca CIPRE, ki bo z naslovom *Narava in družba v ravnovesju.* *Ekosistemske storitve v odnosu med mestom, podeželjem in gorami* potekala od 1. do 3. julija 2021 v italijanskem mestu Bielli*.* CIPRA bo na njej zbirala pobude in predloge, kako na novo vzpostaviti ravnovesje med naravo in družbo, gorami in mesti, s predstavniki politike, znanosti in družbenega življenja razpravljala o novih izvedbenih možnostih na območju Alp, pri tem pa odkrivala obstoječe dobre prakse, s katerimi bo mogoče trajno ohraniti naravno dediščino Alp.

**Razpeti med okoljem, družbo in gospodarstvom**

»Ljudje smo del narave in od nje nismo odvojeni,« opozarja Katharina Conradin, predsednica CIPRE International. Zato je treba ljudi ozavestiti o neposrednih in posrednih prednostih neokrnjenih alpskih ekosistemov, ki s svojo ponudbo segajo prek lastnih meja – tudi s socialnega in ekonomskega vidika pogleda. Po besedah Vande Bonardo, predsednice CIPRE Italije, moramo svoj odnos do narave znova ovrednotiti. »Ekološki preobrat je uresničljiv le, če bo gospodarstvo osredotočeno v visoko ekološko kakovost ter obnovitev, ohranitev in povečanje vrednosti naravnih virov.« Bonardova je prepričana, da ne bi smeli pozabiti naukov iz preteklih mesecev: »Covid je razkril vso našo krhkost in nas naučil, kako pomembno je živeti v soglasju z naravo.«

**Bogat konferenčni program**

Razprava na strokovni konferenci bo z različnih perspektiv odprla vprašanje o odnosu med človekom in naravo. Riccardo Santolini, ekolog na Univerzi v Urbinu/I, bo spregovoril o temeljni vlogi regulacijskih ekosistemskih storitev. Arnulf Hartl, vodja Inštituta za biomedicino na zasebni medicinski fakulteti Paracelsus v Salzburgu, bo pojasnil pozitivne učinke, ki jih ima narava na družbo in zdravje ljudi ter njihovo dobro počutje. Laura Secco, profesorica na Univerzi v Padovi/I, bo na primeru gozdov ponazorila potencial ekosistemskih storitev na podlagi postopkov certificiranja. Popoldne bo Antonio De Rossi, arhitekt in predavatelj na Politehniki v Torinu/I, predstavil družbeno razsežnost življenja v gorskem svetu in perspektive za novo bivalnost alpskega prostora. Poleg tega bo predstavitev primerov iz alpskih regij dopolnjena še s predstavitvijo tehničnih in znanstvenih spoznanj in z razpravami o možnostih uresničevanja v praksi.

Program bo dopolnila še slavnostna prireditev ob podelitvi naziva Alpsko mesto leta 2021 italijanskemu mestu Biella, ki bo v četrtek na stolničnem trgu. Petek zvečer bo povsem v znamenju druženja in izmenjave izkušenj potekal ob prigrizku v muzeju Museo del Territorio Biellese. V soboto pa bosta na programu še strokovni ekskurziji, na katerih bodo udeleženci raziskovali okolico, in prvo analogno srečanje v okviru *Re.sources*, mladinskega projekta CIPRE iz programa Erasmus+, ki je namenjen preučevanjuosebnih in alpskih virov. Podrobnejše informacije o dogodku in prijava nanj (zadnji rok prijave je 24. junij 2021) so objavljene na spletnem naslovu [www.cipra.org/de/jft2021](http://www.cipra.org/de/jft2021). CIPRA Italija in CIPRA International bosta strokovno konferenco organizirali s podporo mesta Biella, društvom Alpsko mesto leta in sklada Cassa di Risparmio di Biella. Vsi zainteresirani ste vljudno vabljeni k udeležbi na konferenci.

(3'791 znakov s presledki)

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije).

Za vprašanja vam je na voljo:

Veronika Hribernik, sodelavka za odnose z javnostmi, +423 237 53 01, [veronika.hribernik@cipra.org](mailto:veronika.hribernik@cipra.org)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru. [www.cipra.org](http://www.cipra.org)

**Naziv in društvo Alpsko mesto leta**

Naziv Alpsko mesto leta, ki ga od leta 1997 dalje podeljuje mednarodna strokovna žirija, prejmejo mesta z območja Alp, ki v skladu z načeli Alpske konvencije zgledno dosegajo ravnovesje med gospodarskimi, okoljskimi in družbenimi interesi. Naziv pomeni priznanje mestu za uresničevanje njegove dosedanje politike, a tudi spodbudo in odgovornost, da bo svoje zavzeto delovanje nadaljevalo po začrtani poti tudi v prihodnje. Mesta, ki so prejela naziv Alpsko mesto leta, se med seboj povezujejo v istoimenskem društvu, ki trenutno šteje 18 mest z območja Avstrije, Francije, Italije, Nemčije, Slovenije in Švice. Po Bellunu (1999), Trentu (2004), Sondriu (2007), Bolzanu (2009), Leccu (2013), Tolmeču (2017), Bressanonu (2018), Morbegnu (2019) je Biella (2021) deveto italijansko alpsko mesto leta. [www.alpskomesto.org](http://www.alpskomesto.org)